החייל סמ"ר **משה כהן** הי"ד

**סיפורו של לוחם בחטיבה 600**

משה נולד ב 13.5.1950 באשקלון

משה התגייס לצה"ל ב 1968

את שירותו הצבאי עשה בחיל השריון כמפקד טנק בחטיבה 401 בגדוד 195 בפלוגה ל' המהוללת, שפעלה רבות בתקופת מלחמת ההתשה.

משה עבר בהצלחה רבה את שירותו הצבאי תחת פיקודו של המ"פ רב סרן רפי מצפון האגדי.

בתקופת שירותו הצבאי זכה לקבל את אות החייל המצטיין מידי נשיא המדינה, מר זלמן שזר, ביום העצמאות שנת 1970

לאחר שחרורו מצה"ל פנה ללימודים אקדמיים באוניברסיטה העברית בירושלים, ובמקביל עבד לפרנסתו ולמימון לימודיו בבנק הפועלים באשקלון.

במסגרת שירות המילואים צורף לחטיבה 600 בגדוד 409 ולאחר מכן בגדוד 410

ביום הכיפורים 1973 משה היה בין המגויסים הראשונים. יצא מבית הכנסת לבית והגיע במהירות לבית לאסוף את ציודו, ואני יצאתי אתו ללוות אותו, ודבריי האחרונים אליו היו : " לא לוותר, אנו נלחמים עד הסוף".

בתחילת המלחמה משה היה באזור טסה יחד עם כל חיילי החטיבה, ושם התחיל את הקרבות במסגרת החטיבתית באזור טלוויזיה, שאותו הכיר היטב משירותו הסדיר.

משה לחם בגבורה ובאומץ לב עד הקרב האחרון שלו על מתחם ה"מיסורי".

ידיעותיי על הנעשה בקרב זה מבוססות על עדויות שדליתי מחיילי הגדוד וממפקדים, אותם פגשתי בתום המלחמה והם: קליש שמואל (לאחר שחזר השבי), זאב מסלו והמ"פ שמילוביץ, וקצין השלישות בגדוד, וכן גם עדות אישית מגלויות הדואר שקבלתי ממשה בימי המלחמה.

במסגרת הלחימה של גדוד 410 בחטיבה 600 משה שימש כטען קשר וכתותחן (לסירוגין) על אותם טנקים אליהם צורף.

לאחר שהטנק הראשון אתו לחם נפגע ב 16.10.73 משה צוות לטנק נוסף והמשיך בלחימה. ב 18.10 או ה 19 נפגע הטנק שלו בשנית, ומשה אף נפצע קלות, ונשאר בעצם ללא טנק כשיר.

בתחילת ההתקפה על מתחם ה"מיסורי" בתאריך 21.10.73 משה צוות לטנק, שהגיע מספר דקות לפני היציאה לקרב.

מפקד הטנק היה קליש שמואל. במהלך הקרב הטנק שלהם נפגע, ואהרונוביץ שבר את רגלו מפגיעה של צידוד התותח, ובלית ברירה התיישב בסמוך לטנק על החול. שאר הצוות נטש את הטנק, והלוחמים עלו על סיפונו של הטנק של רפי מצפון (הסמג"ד), יחד עם שאר הלוחמים מהטנקים שנפגעו.

בהתאם לעדותם של קליש שמואל ומסלו זאב: בתנועת הנסיגה של רפי מצפון הטנק נפגע מטיל, ומשה קפץ מהטנק הנוכחי הפגוע אל הטנק הקודם שלו הבוער והוציא משם את המקלע והחל לירות לעבר החיילים המצריים המסתערים.

טיל אחד פגע בדופן הטנק משה נפגע בחזהו מרסיסי הטיל.

קליש שמואל שהיה בסמוך למשה ולאהרונוביץ, ניסה לטפל במשה ולבסוף לעצום את עיניו.

מאוחר יותר קליש שמואל היה במחפורת להסתתרות, ומשם ראה חייל מצרי יורה בראשו של אהרונוביץ. זאב מסלו, שצפה בכל האירוע, העיד על כל ההתרחשות, והוא זה שספר לי שאחי משה נפל באותו קרב.

עדותו של קליש שמואל נגבתה לאחר שובו מהשבי בבית החולים שיבא, יום אחד לאחר חזרתו.

העדות ממסלו זאב ומחבריו לגדוד נגבו על ידי - שבוע לאחר הפסקת האש בקילומטר ה 101 בחניון הטנקים במערב התעלה.

בהתאם לעדותו של קצין השלישות , משה לא הופיע ברשימת הנפגעים או הנעדרים. לדבריו "יתכן שאחד ברח לי מהרשימה". הוא לא ידע לציין מה עלה בגורלו, טען שיתכן ומשה נפגע וחולץ. לכן עברתי עם משפחתי מבית חולים אחד למשנהו בכל רחבי הארץ, בניסיון לאתר את משה כפצוע, או כחייל בלתי מזוהה.

משה הוכרז כנעדר.

בנסיונות לברר מה עלה בגורלו של משה, אחי יהודה ואבי, כהן זקן ז"ל ביקרו את שמילוביץ בבית ההבראה במעלה החמישה , ומעדותו שלו הוא הצליח לברוח מהזירה יחד עם מסלו, ואינו יודע מה קרה לחיילי פלוגתו. שם היו חילופי דברים קשים בין אבא שלי לשמילוביץ על אופן התנהלות האירוע ונטישתו את המקום.

אחי יהודה כהן, צנחן שלחם בחרמון, בחופשתו הראשונה ירד עם חבר לסיני לנסות לאתר את היחידה של משה ולברר מה קרה איתו, אך לדאבונינו, חזר מתוסכל כשגילה את הבלבול והבלגן ברשימות.

ביום הזיכרון לחללי צה"ל עלינו לקברו של משה בהר הזיתים, ומשם נסענו ללטרון, לאתר ההנצחה לנופלים, אך לתדהמתנו, שמו של משה לא הופיע. לאחר חילופי דברים קשים וויכוחים רבים עם מפקד האתר, אלוף משנה אריה קרן, הובטח שהדברים יתוקנו, ואכן שבוע לאחר מכן הוסף שמו.

לאחר חצי שנה, שמשה היה בבחינת נעדר, בתאריך 23.4.74 במסגרת איתור נעדרים, אותרה גופתו ומשה הובא לקבר ישראל ונטמן בהר הזיתים בירושלים.

כתב: בני כהן- אחיו הבכור